Davčna obravnava prodaje gasilskega doma

Pojasnilo DURS, št. 4200-14/2010, 17. 2. 2010

Zavezanec izpostavlja vprašanje davčne obravnave prihodkov od prodaje gasilskega doma, kot objekta za opravljanje nepridobitne dejavnosti pri gasilskem društvu, ki vodi poslovne knjige po načelih enostavnega knjigovodstva na podlagi SRS 33.10.. Navaja, da prostovoljno gasilsko društvo v pretežnem delu opravlja nepridobitno dejavnost (javno gasilsko službo), pridobitno dejavnost pa le v manjšem delu (prevoz vode). Zaradi predvidene prodaje nepremičnine, s pomočjo katere gasilsko društvo opravlja nepridobitno dejavnost (gasilski dom), ga zanima, ali se ob prodaji dosežena razlika med knjigovodsko in prodajno vrednostjo obdavči oziroma ali jo društvo lahko izvzame iz obdavčljivih prihodkov kot del nepridobitne dejavnosti. 

Sporočamo naslednje:

Prihodki od odsvojitve osnovnih sredstev, ki se izkažejo v skladu z računovodskimi standardi, se izvirno upoštevajo tudi pri ugotavljanju davčne osnove v davčnem obračunu in se tudi pri društvu, ki je zavezanec iz 9. člena ZDDPO-2, štejejo za pridobitne dohodke, kar pomeni, da se ne izvzemajo iz davčne osnove. 

Glede vključevanja prihodkov in odhodkov v davčno osnovo zavezanca iz 9. člena Zakona o davku od dohodkov pravnih oseb – ZDDPO-2 (Uradni list RS, št. 117/06, 56/08, 76/08, 5/09 in 96/09) velja, da se po splošnem pravilu, ki ga določa 12. člen, tako kot pri vseh zavezancih po tem zakonu, izvirno upoštevajo prihodki in odhodki, kot so ugotovljeni v izkazu poslovnega izida oziroma letnem poročilu, ki ustreza izkazu poslovnega izida in prikazuje prihodke, odhodke in poslovni izid, na podlagi zakona in v skladu z njim uvedenimi računovodskimi predpisi in računovodskimi standardi. Tako ugotovljeni prihodki in odhodki se upoštevajo tudi za davčne namene, če ZDDPO-2 ne določa drugače.

Po posebni določbi 27. člena ZDDPO-2, ki velja samo za zavezance iz 9. člena tega zakona, se prihodki in odhodki, ki so ugotovljeni v izkazu poslovnega izida v skladu z računovodskimi predpisi oziroma računovodskimi standardi, upoštevajo tako, da se izvzamejo prihodki iz opravljanja dejavnosti, ki ni pridobitna, ter dejanski ali sorazmerni stroški te dejavnosti.

Pravilnik o opredelitvi pridobitne in nepridobitne dejavnosti (Uradni list RS, št. 109/07 in 68/09; v nadaljevanju: Pravilnik), ki ga je izdal minister za finance na podlagi pooblastila iz četrtega odstavka 9. člena ZDDPO-2, določa, kaj se šteje za dohodke iz opravljanja pridobitne ali nepridobitne dejavnosti pri zavezancu iz 9. člena ZDDPO-2.

V 4. členu Pravilnika so kot pridobitni dohodki zavezanca iz 9. člena ZDDPO-2 izrecno navedeni tudi dohodki, doseženi z odsvojitvijo osnovnih sredstev. 

Obenem ga napotujemo na že izdana pojasnila glede opredelitve pridobitne in nepridobitne dejavnosti pri zavezancih iz 9. člena ZDDPO-2, ki so objavljena na spletni strani Davčne uprave Republike Slovenije.